בחורים טובים (סרט ישראלי)

בחורים טובים הוא סרט קולנוע ישראלי מסוגת דרמה קומית-רומנטית, המבוים על ידי הבמאי ארז תדמור ונוגע בנושא מוסד השידוכים בחברה החרדית בישראל.

הסרט עלה לאקרנים ב-15 בספטמבר 2022.

תקציר העלילה
מוטי ברנשטיין, בחור ישיבה הנחשב לעילוי גדול ובן למשפחה אשכנזית מיוחסת, מגיע לתקופה בה עליו להתחיל לצאת לשידוכים. כמי שנחשב לשידוך הנחשק והרצוי ביותר במגזר החרדי, מוטי מתחיל להיפגש עם מיטב בנות המגזר בישראל ומחוצה לה. במקביל, אביה של נחמי עזיזה-ביטון, חברה טובה של אחות של מוטי, מאלץ אותה להיפגש עם אשכנזים בלבד, גם אם יש בהם פגמים.

כשמוטי נתקל בנחמי, הבחורה היחידה איתה הוא לא יוכל להשתדך בשל מוצאה המזרחי, הוא מתאהב בה ומבקש מברוך אוירבך – רווק מזדקן ועוזרה האישי של השדכנית – לעזור לו להגיע אליה. אוירבך מבהיר לו כי בשל מעמדו, אין סיכוי שהוא ייפגש ויינשא לבחורה ממוצא מזרחי וכשמוטי מתעקש ואומר שהוא רוצה להינשא לה אוירבך אומר לו כי האפשרות תיתכן אם הוא יהיה עיוור. מוטי שומע את הדברים ומספר לכולם שלקה בעיוורון זמני.

לאחר כמה ימים הוא נפגש עם נחמי ובמהלך הפגישה מתגלה שהוא לא עיוור ומוטי מספר לה שהוא מאוהב בה. הם מתקדמים וסוגרים "וורט", למרות התנגדותם העזה של הוריו של מוטי שמודיעים לו על ניתוק הקשר עמו. במסיבת הוורט בביתה של נחמי מוטי חושף שהוא לא עיוור, אביה של נחמי מתרגז ומכריז שעדיף משאש דובר אמת ולא ברנשטיין שקרן - הוא מפוצץ את השידוך.

מוטי יוצא מהבית, שם הוא רואה את הוריו שהחליטו לבסוף לבוא לוורט, ומסביר להם שביטון ביטלו את השידוך. אביו של מוטי מתרגז ומתחיל להתווכח עם אביה של נחמי, ויכוח שמחריף לטונים גבוהים והאשמות הדדיות. הקטע נגמר כשמוטי מכריז כי נחמי היא האישה היחידה שאיתה הוא רוצה להתחתן. נחמי מסכימה איתו, והסבתא פוצחת בקריאות "קוללו" מסורתיות.

צוות השחקנים והדמויות
 עמית רהב – מוטי ברנשטיין, בחור ישיבה המתחיל לשמוע הצעות שידוכים, אך מתאהב בנחמי.
 ליאנה עיון – נחמה "נחמי" עזיזה ביטון, בחורה ממוצא מזרחי, בה מוטי מתאהב.
 מאור שוויצר – ברוך אוירבך, רווק מזדקן ועוזרה האישי של השדכנית, העוזר למוטי לחזר אחר נחמי.
 עירית קפלן – מלכי, שדכנית מנוסה ומעסיקתו של ברוך.
 יקי רייסנר – רפאל, בעלה של מלכי.
 גיא לואל – יוסי ברנשטיין, אביו של מוטי.
 נטע שפיגלמן – רחל ברנשטיין, אמו של מוטי.
 רועי אסף – רחמים ביטון, אביה של נחמי.
 ריימונד אמסלם – אילנה ביטון, אמה של נחמי.
 הייתאם עומארי – אחמד, טבח הישיבה, וחבר של הבחורים.
 טל גרושקה – אלי, חברו של מוטי מהישיבה.
 עדי ביטי – רותי, בחורה איתה נפגש מוטי באחת מהצעות השידוכים שלו.
 נאיה פדרמן - אלישבע, אחות של מוטי וחברה של נחמי
 עמית מורשת
 תומר רוסו
 עודד מנסטר
 אולי שטרנברג

הפקה

פיתוח וצילומים
ב-9 בנובמבר 2020, פורסם לראשונה כי יזם הנדל"ן החרדי יקי רייסנר שוקד על פיתוח סרט שיעסוק במוסד השידוכים בעולם החרדי, שיבוים על ידי ארז תדמור וייכתב על ידי רייסנר, תדמור והתסריטאית חוה דיבון. צילומי הסרט התעתדו להתחיל ב-3 בינואר 2021, אך נדחו בעקבות הידבקות של אחד מחברי הצוות ומציאתו כחולה מאומת בקורונה, והחלו במקום זאת ב-18 בינואר.

ליהוק
במקביל לדווח על פיתוח והפקת הסרט, דווח כי השחקן מאור שוויצר לוהק לתפקיד ראשי בסרט. ב-23 בנובמבר 2020, דווח על ליהוקה של הזמרת עדי ביטי לסרט. ב-8 בדצמבר 2020, דווח על ליהוקם של עמית רהב, ליאנה עיון, עמית מורשת ונאיה פדרמן לסרט.

המשך
ב-23 בינואר 2023, נמסר כי לאור הצלחת הסרט בקופות, הוחלט על פיתוחו של סרט המשך העתיד לעלות לאקרנים בשנת 2024.

קישורים חיצוניים

הערות שוליים

סרטי דרמה ישראליים
סרטי קומדיה רומנטית ישראליים
יהדות חרדית בקולנוע
סרטים ישראליים משנת 2022